KOMISSION PÄÄTÖS (EU) 2021/1081,

annettu 28 päivänä kesäkuuta 2021,

Euroopan parlamentin ja neuvoston asetuksen (EU, Euratom) 2018/1046 143 artiklassa tarkoitetun tutkintaelimen työjärjestyksestä annetun päätöksen (EU) 2018/1220 muuttamisesta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon unionin yleiseen talousarvioon sovellettavista varainhoitosäännöistä, asetusten (EU) N:o 1296/2013, (EU) N:o 1301/2013, (EU) N:o 1303/2013, (EU) N:o 1304/2013, (EU) N:o 1309/2013, (EU) N:o 1316/2013, (EU) N:o 223/2014, (EU) N:o 283/2014 ja päätöksen N:o 541/2014/EU muuttamisesta sekä asetuksen (EU, Euratom) N:o 966/2012 kumoamisesta 18 päivänä heinäkuuta 2018 annetun Euroopan parlamentin ja neuvoston asetuksen (EU, Euratom) 2018/1046 (1) ja erityisesti sen 143 artiklan 4 kohdan,

sekä katsoo seuraavaa:

(1) Komission päätöksellä (EU) 2018/1220 (2) vahvistetaan asetuksen (EU, Euratom) 2018/1046 143 artiklassa tarkoitetun tutkintaelimen työjärjestys.

(2) Komissio vahvisti 1 päivän kesäkuuta 2021 päiväksi, josta lähtien Euroopan syyttäjänvirasto (EPPO) alkaa hoitaa tutkinta- ja syyttämistehtäviään (3), jotka sille on annettu neuvoston asetuksella (EU) 2017/1939 (4). On aiheellista määritellä tutkintaelimen ja Euroopan syyttäjänviraston välistä tiivistä yhteistyötä koskevat käytännön järjestelyt ottaen huomioon mainitun asetuksen 103 artiklan 1 kohdassa tarkoitetussa sopimuksessa vahvistetut Euroopan komission ja EPPOn yhteistyön toimintatavat.

(3) Jotta voidaan varmistaa tutkintaelimen toiminnan jatkuvuus ja siten unionin taloudellisten etujen jatkuva suojelu, on aiheellista täsmentää, että tutkintaelimen puheenjohtaja jatkaa tehtäviensä hoitamista, kunnes hänen tilalleen on nimitetty uusi henkilö tai vähintään toimikauden päättymistä seuraavien ensimmäisten kuukausien ajan.

(4) Euroopan komissiota tutkintaelimessä edustavilta varajäseniltä vaadittavat tehtävää tai palkkaluokkaa koskevat vähimmäisedellytykset on syytä yhdenmukaistaa toimivaltaisia tulojen ja menojen hyväksyjiä edustavilta jäseniltä vaadittavien edellytysten kanssa. Sen vuoksi nämä edellytykset olisi vahvistettava siten, että ne vastaavat yksikönpäällikön tai vastaavan tehtäväryhmää.

(5) Asetuksen (EU, Euratom) 2018/1046 143 artiklassa tarkoitetun tutkintaelimen toiminnan varmistamiseksi tämän päätöksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä.

(6) Sen vuoksi päätöstä (EU) 2018/1220 olisi muutettava,

ON HYVÄKSYNYT TÄMÄN PÄÄTÖKSEN:

1 artikla Muutetaan päätös (EU) 2018/1220 seuraavasti: 1) Korvataan 2 artiklan 1 kohta seuraavasti: ”1. Komissio nimittää tutkintaelimen puheenjohtajan viiden vuoden toimikaudeksi, jota ei voida uusia, asetuksen (EU, Euratom) 2018/1046 143 artiklan 3 kohdan mukaisesti kiinnostuksenilmaisupyynnön perusteella. Puheenjohtajan toimikausi alkaa päivästä, joka vahvistetaan hänen nimittämistään koskevassa päätöksessä. Tämä päätös julkaistaan Euroopan unionin virallisen lehden C-sarjassa. Toimikautensa päätyttyä puheenjohtaja jatkaa tehtävässään, jos tutkintaelimen toiminta sitä edellyttää, kunnes hänen tilalleen nimitetään uusi henkilö. Tämä ajanjakso ei saa olla pidempi kuin kuusi kuukautta.” 2) Korvataan 5 artiklan 1 kohta seuraavasti: ”1. Asetuksen (EU, Euratom) 2018/1046 143 artiklan 2 kohdan b alakohdassa tarkoitetuista tutkintaelimen kahdesta komissiota edustavasta pysyvästä jäsenestä toinen on keskitetyn varainhoidon johtaja budjettipääosastosta. Budjettipääosaston pääjohtaja nimittää tämän pysyvän jäsenen varajäseneksi virkamiehen, joka kuuluu vähintään yksikönpäällikön tai vastaavan tehtäväryhmään. Budjettipääosaston pääjohtaja nimittää toiseksi komissiota edustavaksi pysyväksi jäseneksi vähintään palkkaluokassa AD 14 olevan komission virkamiehen. Budjettipääosaston pääjohtaja nimittää tämän pysyvän jäsenen varajäseneksi virkamiehen, joka kuuluu vähintään yksikönpäällikön tai vastaavan tehtäväryhmään.” 3) Korvataan 6 artiklan 3 ja 4 kohta seuraavasti: ”3. Tapauksissa, joissa asian käsittelyä esittävän viranomaisen pyyntö perustuu erityisesti OLAFin toimittamiin tietoihin, OLAFin edustaja osallistuu tutkintaelimen kokouksiin ja suullisiin ja kirjallisiin menettelyihin. Hän esittää huomautuksia puheenjohtajan pyynnöstä. Tapauksissa, joissa asian käsittelyä esittävän viranomaisen pyyntö perustuu kokonaan tai osittain Euroopan syyttäjänviraston, jäljempänä ’EPPO’, toimittamiin tietoihin, EPPO toimittaa tietonsa ja osallistuu tarkkailijana asian käsittelyyn noudattaen neuvoston asetuksen (EU) 2017/1939 103 artiklan 1 kohdassa tarkoitetun sopimuksen määräyksiä. 4. Muissa tapauksissa OLAFilta voidaan pyytää tietoja tai lausuntoja puheenjohtajan pyynnöstä. Myös EPPOlta voidaan pyytää tietoja tai lausuntoja puheenjohtajan pyynnöstä neuvoston asetuksen (EU) 2017/1939 103 artiklan 1 kohdassa tarkoitetun sopimuksen määräysten mukaisesti.” 4) Lisätään artikla seuraavasti: ”9 a artikla Yhteistyö EPPOn kanssa EPPOn kanssa tehtävää yhteistyötä koskevat järjestelyt vahvistetaan neuvoston asetuksen (EU) 2017/1939 103 artiklan 1 kohdassa tarkoitetussa sopimuksessa.” 5) Korvataan 10 artiklan 4 kohta seuraavasti: ”4. Suositusta koskevan pyynnön on sisällettävä kaikki asetuksen (EU, Euratom) 2018/1046 142 artiklan 3 kohdassa vaaditut tiedot. Sen on sisällettävä myös muut mainitun asetuksen 136 artiklassa tarkoitetut keskeiset tiedot, mukaan lukien tarvittaessa OLAFin kertomukset ja EPPOn toimittamat tiedot, jotta voidaan toteuttaa asianmukaisia toimenpiteitä unionin taloudellisten etujen suojaamiseksi. Sen on sisällettävä asianmukaisesti täytetty ilmoituslomake.” 6) Korvataan 26 artikla seuraavasti: ”26 artikla Lausunnon ja suosituksen tiedoksiantaminen Tutkintaelin antaa lausunnon viipymättä tiedoksi asian käsittelyä esittäneelle viranomaiselle, toimivaltaiselle tulojen ja menojen hyväksyjälle ja tarkkailijoille. Jos EPPO kutsutaan mukaan tarkkailijaksi, sovelletaan neuvoston asetuksen (EU) 2017/1939 103 artiklan 1 kohdassa tarkoitetun sopimuksen määräyksiä.”

2 artikla Voimaantulo ja julkaiseminen Tämä päätös tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.

Tehty Brysselissä 28 päivänä kesäkuuta 2021. Komission puolesta Puheenjohtaja Ursula VON DER LEYEN

(1) EUVL L 298, 26.10.2012, s. 1.

(2) Komission päätös (EU) 2018/1220, annettu 6 päivänä syyskuuta 2018, Euroopan parlamentin ja neuvoston asetuksen (EU, Euratom) 2018/1046 143 artiklassa tarkoitetun tutkintaelimen työjärjestyksestä (EUVL L 226, 7.9.2018, s. 7).

(3) Komission täytäntöönpanopäätös (EU) 2021/856, annettu 25 päivänä toukokuuta 2021, sen päivän määrittämisestä, jona Euroopan syyttäjänvirasto alkaa hoitaa tutkinta- ja syyttämistehtäviään (EUVL L 188, 28.5.2021, s. 100).

(4) Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 30.10.2017, s. 1).